Číž, Miroslav, podpredseda NR SR (2015-02-18):
Ďakujem pekne, pán podpredseda. Kolegyne, kolegovia, len veľmi krátko k niektorým okolnostiam. Tak v takejto atmosfére som ešte odvolávanie ministra, člena vlády ešte nevidel. Je tu dokopy ani nie osem opozičných poslancov, a to sú ešte len tuším tretie alebo štvrté vystúpenia v rozprave a už tu nikto nie je. Čiže význam a zmysel tohto rokovania je, už transparentnejší nemôže byť, ako to je. Ale predsa len niekoľko poznámok. Pán kolega Lipšic, nepochybne sme v spore a vedieme nie jednoduché zápasy a nemáme, máme teda častokrát dramaticky rozdielne názory, ale nikdy ste sa k aktivitám, ktoré zavádzajú kolegovia z OĽaNO, neuchyloval. Nosiť ministrovi týmto spôsobom nejaké podnikateľské roka vás nectí, džentlmen to nerobí podľa môjho názoru a nie je vás to hodné, ak teda chcete byť úspešným predsedom strany, podľa mňa. Kolegyne, kolegovia, nemali by sa odohrávať v tejto sále také veci, jak sa to tu neustále opakuje. Pán kolega Kadúc, budujete si reputáciu korektného právnika, jak môžete hovoriť, že minister hospodárstva žaloval tento štát o 60 mil. eur? Jak to môžete hovoriť? Pán Lipšic sa k tomu pridáva. Však to je do neba volajúca lož. Niektorí páni poslanci to nemusia vedieť, vy to musíte vedieť, že je to do neba volajúca lož. Pán minister nikdy nežaloval štát o 60 mil. eur. To je taká zásadná vec. Objavujú sa tu viaceré veci, pán Lipšic, chcem reagovať, neustále. Náš nominant generálny prokurátor urobil teda krok, ktorý je podľa názoru pána Lipšica a iných preukázateľne krokom, ktorý smeruje k nejakej nekalej obrovskej špinavej finančnej operácii. Veď žalujú o 60 mil. eur a je to nominant SMER-u. Predsa len, iba pre verejnosť, pán generálny prokurátor bol volený v časoch, v rokoch 2002 – 2006, kedy bol SMER v opozícii. Takže pravdepodobne – a bol vtedy zvolený – takže pravdepodobne a vtedy aj konal ako zvolený v tomto období. Takže hovoriť v danom prípade opäť, že je to nejaký nominant SMER-u, je lož. V tom období minimálne je to absolútne lož, že SMER zahlasoval, keď došlo k dohode medzi pánom Dzurindom a medzi pánom Mečiarom, že teda bude pán Trnka. Tak sme zaňho zahlasovali, dúfajúc, veď v podstate reputáciu zlú nemal. Ale o nominantovi SMER-u a vážne a desiatykrát, pán poslanec, to sa nepatrí. A okrem toho predsa len ako politici musíme trošku bojovať aj o dôveryhodnosť. Potom ako máme s vami diskutovať, o čom, keď tu dochádza k vážnym disproporciám? Pán poslanec, v čase, keď, hľadal som, čo je teda hlavným dôvodom tu a teraz? SME, ktoré je známe tým, že miluje SMER a je nekritické k SMER-u, že ho podporuje tak, že dôvody, pre ktorý odvolávame ministra, je, že pomáhal financovať súd proti štátu, hľadám tie dôvody, čiže odkiaľ vzal peniaze na súd, požičané peniaze nepriznal, klamal o konflikte záujmov a ešte neviem, je tam ešte nejaký. Už aj dokonca pán Hraško hovorí, že žalovať, veď predsa môže, keď teda má pocit, že je poškodený, ale v danom prípade, napriek tomu, keďže je to 60 mil., tak je to zločin. Takže toto zatiaľ odložíme, a teraz hlavný problém je, odkiaľ zobral pán minister 600-tisíc korún, ktoré teda mal dať na, na súdny spor. Páni kolegovia, 2006 rok je, predtým boli presne roky 2004 a 2005. To je obdobie Gorily. Samozrejme, čas tlačoviek, kto chodil na kokakolu a neviem čo všetko, ale to hlavné, že boli stámiliónové úplatky, hrozné. A to len to, čo sa podarilo zachytiť zrejme nejakému agentovi z rozhovorov, ktoré vtedy boli, stámilióny korún. Hádajte, kto bol ministrom spravodlivosti v tom období? Pán Lipšic. Napriek tomu tu a teraz je najväčší problém, že v roku 2006, keď teda minister predal firmu, kde nepochybne pri predaji firmy zostanú nejaké záväzky, a v tom období to ani nemohol považovať za dôležité. Ja by som sa rád opýtal pána Matoviča, ako vyzerajú vzťahy medzi ním, teraz keď už je čistý, nepodniká a už jeho manželka je vlastníčkou jeho firiem a on sa teda absolútne o nič nezaujíma, nemôže nikde dať nejaké peniaze a podobne. Páni kolegyne, kolegovia, pán Lipšic je, viete veľmi dobre, je celý rad judikátov v súdnej praxi, že pri hodnotení javov a procesov v danom období jednak zákaz retroaktivity a jednak sa hodnotí atmosféra uplatňovania zákona v tom-ktorom období. Takže v danom prípade, ak máte nejaké pochybnosti predsa, budeme všetci sledovať, nech sa teda výbor pre nezlučiteľnosť na veci pozrie, čo tam bolo. Odhliadnuc od toho, že tuto máme nejaké analýzy a minimálne sú tu nejaké iné názory. Pán minister, pán kolega Lipšic, to znamená, že vy budete zároveň žalobcom, sudcom a aj katom? Ako to urobíme? Čiže vlastne diskreditujeme všetkých, náš výbor je, keďže tam máme väčšinu, tak a priori my všetci sme zločinci, ktorí chceme, aby niekto ukradol 60 mil. eur štátu a podobne. Veď táto konštrukcia je absolútnym nezmyslom, pán minister. To hľadanie pravdy a serióznosti potrebuje serióznu diskusiu, korektne hľadať dôvody, nepoužívať nehorázne a nekorektné a nepekné spôsoby v politickom zápase. Aspoň elementárne. Veď to je jediný predpoklad pre diskusiu. Za týchto okolností nebudeme ani nič robiť, budeme len si vykrikovať to, ono, dookola alebo na nehoráznosti odpovedať veľmi ťažko. V slovníku pánov kolegov sa objavuje slovo hlupáci opäť a podobne. Niekto ho sem doviedol. Ja pevne verím, že toto nebude tradíciou tohto parlamentu, vážené kolegyne, kolegovia. A to je zhruba všetko, zatiaľ vám ďakujem za pozornosť. Išlo mi hlavne o túto krátku poznámku. (Potlesk.)